Αγαπημένοι μας μαθητές και μαθήτριες της Στ΄τάξης,

Μένουμε σπίτι και αυτές τις Άγιες μέρες των Παθών και της Ανάστασης του Κυρίου αφιερώνουμε τον χρόνο μας σε κάποιες ενδιαφέρουσες, εκπαιδευτικές, αλλά και ευχάριστες δραστηριότητες, οι οποίες είναι σχετικές με το πνεύμα των ημερών. Για αυτό, αγαπημένα μας παιδιά, μπείτε στο θέμα «Επίκαιρα» και παρακολουθήστε προσεχτικά την σχετική παρουσίαση. Στη συνέχεια, μπείτε στην ιστοσελίδα του Θεόδωρου Αρβανιτίδη <https://atheo.gr/category/glossast14/> . Επιλέξτε τον τίτλο «Πάσχα» και ανοίξτε το «ψηφιακό σχολείο». Έτσι, έχετε το βιβλίο σας των Ελληνικών τεύχος γ’, ενότητα 14. Μελετήστε τα εξής κείμενα και κάντε τις εργασίες που σάς ζητούνται:

1. «Μεγάλη Πέμπτη-Σήμερον κρεμάται επί ξύλου». Διαβάστε τον ύμνο και κάντε στο τετράδιό σας την εργασία 2.
2. «Μεγάλη Παρασκευή-Αι γενεαί πάσαι». Διαβάστε το εγκώμιο «Αι γενεαί πάσαι» και απαντήστε τις ερωτήσεις 1 και 2 στο τετράδιό σας.
3. «Παιδικό Πάσχα». Διαβάστε το κείμενο και απαντήστε στο τετράδιό σας τις ερωτήσεις 1α, β, γ και 2.
4. «Το μοιρολόγι της Παναγίας». Διαβάστε το κείμενο-δημοτικό τραγούδι και απαντήστε στο τετράδιό σας την ερώτηση 3α.
5. «Διπλή γιορτή». Διαβάστε το κείμενο και απαντήστε στο τετράδιό σας την ερώτηση 3.

Επίσης, περιγράψτε μερικά πασχαλινά έθιμα που γνωρίζετε ή έχετε κάνει στο σπίτι σας, ζωγραφίστε κάτι σχετικό ή βγάλτε φωτογραφίες και διακοσμήστε τις εργασίες σας. (Τα σχετικά φυλλάδια που έχουν αναρτηθεί για το Πάσχα θα σας βοηθήσουν, όπως και η σχετική παρουσίαση στα Επίκαιρα που προαναφέραμε). Την εργασία αυτή μπορείτε να την κάνετε σε μεγάλο χαρτόνι ή χαρτόνια Α4 ή στο τετράδιό σας.

Σίγουρα, αυτές τις μέρες πολύ καλή συντροφιά είναι και η ανάγνωση λογοτεχνικών βιβλίων. Συνεχίστε το διάβασμα και κάντε όμορφες δημιουργικές βιβλιοπαρουσιάσεις. Ωραίες ιδέες θα σας δώσουν τα σχετικά φυλλάδια που σας έχουμε στείλει.

Τέλος και λίγα Μαθηματικά για εξάσκηση, θα σας γεμίσουν τον χρόνο σας ευχάριστα!

Συνεχίζουμε, λοιπόν, να μένουμε σπίτι ζώντας ένα διαφορετικό Πάσχα, με την ευχή και την ελπίδα η Ανάσταση του Κυρίου να δίνει σε όλους μας δύναμη και πίστη για να αντιμετωπίζουμε τα δύσκολα και να βγούμε νικητές!

Όμορφα να περνάτε και να είστε όλοι καλά.

Οι δασκάλες σας,

Μαρίνα, Κούλλα, Μαρία